Trampet på israelsk flagg med hakekors – ambassadør reagerer
Palestinakomiteen tar avstand fra en video av et Israel-flagg med hakekors som skal ha blitt trampet på i Oslo fredag. – Bruken av denne typen antisemittiske symboler er farlig, sier komiteens leder. Operasjonsleder Bjarne Pedersen ved Oslo politidistrikt forteller at politiet fredag 3. november har loggført en hendelse om et flagg med hakekors påtegnet. Han sier hendelsen stemmer overens med en video som sirkulerer av demonstranter som tråkker på et israelsk flagg, hvor det er tegnet et hakekors istedenfor davidsstjerne.  – Vil dere opprette sak? – Vi vurderte at det sannsynligvis ikke var straffbart. Så vil vi ta en ny vurdering om flagget som er hengt opp på mandag, sier han, og sikter til at et tilsynelatende identisk flagg ble hengt opp i Oslo i helgen.  Israels ambassadør rykket ut Det er ikke det samme flagget, opplyser Pedersen, ettersom politiet tok flagget fredag. Israels ambassadør til Norge, Avi Nir-Feldklein, kommenterer videoen på Twitter/X.  – Dette er ikke Iran eller Gaza, dette er i hjertet av Oslo, kun 100 meter fra Stortinget, kommenterer han. Palestinakomiteen kritiserer Leder av Palestinakomiteen, Line Khateeb, reagerer på hendelsen. – Det er ingen plass for rasisme eller diskriminering i kampen mot okkupasjonen og apartheid. Vi er en antirasistisk bevegelsene, som jobber for like rettigheter for alle.  Palestinakomiteen arrangerte en stor demonstrasjon lørdag 4. november med 9000 deltagere. Det er ikke denne stordemonstrasjon politiet har loggført en hendelse med et flagg.  Det skjedde under en demonstrasjon fredag, dagen før, arrangert av et Facebook-initiativ, ifølge politiet.  – Det er fortsatt like beklagelig. Bruken av denne typen antisemittiske symboler er farlig. Og vi skal ikke bagatellisere antisemittisme, slår Khateeb fast.  – Fullstendig uakseptabelt Frp-leder Sylvi Listhaug sier at hun er flau. –  Dette er fullstendig uakseptabelt og viser en antisemittisme som vi må ha nulltoleranse for. Jeg er flau over at dette er tilstanden i Norge i 2023, snart 80 år etter at verdenssamfunnet ble enige om «aldri igjen» etter massedrapene på over 6 millioner jøder under Holocaust, skriver Listhaug i en e-post til VG.  Hun sier at vi ser flere andre eksempler på grov trakassering og trusler rettet mot det jødiske samfunnet i Norge.  – Jeg forventer at regjeringen og politiet slår knallhardt ned på dette og setter i verk nødvendige virkemidler for å identifisere potensielle trusler mot det jødiske miljøet i Norge, skriver hun. 
Palestinakomiteen tar avstand fra video som viser Israel-flagg med hakekors trampet på i Oslo Hendelsen skal ha skjedd fredag 3. november, videoen sirkulerer på nett Politiet har loggført en hendelse med et flagg som blir trampet på, men anser at det muligens ikke er straffbart Israels ambassadør til Norge, Avi Nir-Feldklein, kommenterte saken på sosiale medier